આગળ કહ્યું એમ રાની મુખરજી પોલીસ-ઑફિસરના રોલમાં એકદમ પર્ફે‍ક્ટ છે. ‘નો વન કિલ્ડ જેસિકા’ પછી આ તેનો બીજો દમદાર પર્ફોર્મન્સ છે. તેના પતિ બનતા બંગાળી અદાકાર જિશુ સેનગુપ્તાનું ખાસ કશું કામ નથી, પરંતુ રાની પછી ધ્યાન ખેંચવામાં જે સૌથી વધારે સફળ થાય છે તે છે ફિલ્મનો વિલન વૉલ્ટ બનતો યુવા ઍક્ટર તાહિર રાજ ભસીન. અગાઉ ‘વન બાય ટૂ’ ફિલ્મમાં જરાતરા દેખાયેલો તાહિર આમ જોવા જાઓ તો ખાસ કશું કરતો જ નથી. બસ તે બર્ગર ખાય છે, સૉફ્ટ ડ્રિન્ક પીએ છે, વિડિયોગેમ રમે છે અને મોબાઇલમાં વાતો કરે છે; પરંતુ આ બધું કરતાં-કરતાં જે ઠંડક અને ક્રૂરતાથી આખો ધંધો હૅન્ડલ કરે છે એ ખોફનાક છે. આપણાં રૂંવેરૂંવે નફરતની ઝાળ લગાડી દેવામાં તે પૂરેપૂરો સફળ જાય છે. નાના પડદે વિલનનો રોલ કરનારી અભિનેત્રી મોના આંબેગાવકરનો નાનકડો પણ રાઈના દાણા જેવો દમદાર રોલ છે. હા, ‘સરફરોશ’ કે ‘સિંઘમ’ની જેમ રાની મુખરજીના સાથીદારો તરીકે સપોર્ટિંગ કાસ્ટને વ્યવસ્થિત રીતે લેવામાં આવી હોત તો રાની ફિલ્મમાં દેખાય છે એમ સાવ એકલી-એકલી ન લાગત.